My enigste kwaal met die Triton tot dusver in die kort tydjie wat ons met hom deurgebring het, is die ritgehalte. Ek het by die bekendstelling die vering uitermate hard ervaar. Dit kan moontlik harde bande gewees het, maar ek sal dit self nagaan wanneer ons met hom in die Junie-skoolvakansie karavaan sleep.
Dit bring ons by die Triton se beste eienskap. 4×4. Die nuwe Triton het Mitsubishi se Super Select II 4WD-stelsel. Ek het nou al baie tyd in verskeie 4×4’s deurgebring – en ek kan vir jou sê, die Triton is een van die beste dubbelkajuit 4×4’s waarmee ek al deur ŉ paar hindernisse is. Die afdraandbeheer is dinamies, so ŉ mens stel dit voor jy by ŉ helling afry. As jy dan voel die spoed is te veel, rem jy ŉ bietjie. As jy die remme los, hou die stelsel die spoed waar jy dit gelos het. As dit te stadig is, versnel effe dán hou die afdraandbeheer dáái spoed. Dit werk regtig puik.
Oor die algemeen is die Triton regtig ŉ indrukwekkende bakkie. Die kajuit is gemaklik en die bakkie se nuwe gesig bitter mooi. As 4×4 jou stokperdjie is – gaan toestsbestuur een, jy gaan regtig beïndruk wees. Die prys is ook glad nie sleg nie.